<classify> KANISA Katoliki Jimbo Kuu la Dar es Salaam, limekusanya zaidi ya Sh bilioni tatu ikiwa ni shukurani ya mavuno ya waumini wa kanisa hilo kwa Mungu kwa mwaka.Aidha, jimbo hilo limemshukuru Mungu kwa mema mengi alilolitendea katika kipindi cha mwaka ikiwamo kumponya na kuimarisha afya ya Askofu Mkuu wa Jimbo hilo Kuu, Yuda Thadeus Ruwaichi.Askofu Mkuu Ruwaichi alifanyiwa upasuaji wa kichwa Septemba mwaka huu katika Taasisi ya Mifupa Muhimbili MOI baada ya kuugua ghafla akiwa nyumbani kwao mkoani Kilimanjaro alikohudhuria msiba wa mjomba wake.Akitoa shukurani kwa waumini waliohudhuria Misa Takatifu ya Mavuno ya jimbo jana katika Parokia ya Msimbazi, kwa niaba ya Askofu Mkuu Ruwaichi, Askofu Msaidizi wa jimbo hilo, Eusebius Nzigilwa, aliwashukuru kwa kujitokeza kwa wingi kumshukuru Mungu kwa mema mengi aliyowatendea.Kama alivyosema Baba Askofu Mkuu awali kwamba tangu mwaka jana mpaka leo tumeshuhudia wema, upendo na ukuu wa Mungu, ni wajibu kukusanyika hivi kumwambia Mungu asante na kuomba baraka zake ziwe nasi mwaka mzima katika kazi, masomo na yote tunayoyafanya, alisema.Aliongeza kuwa, tunamshukuru pia Mwenyezi Mungu kwa namna alivyomtendea pia Baba Askofu Mkuu. Neema hizo ziendelee nasi mwaka mzima.Nzigilwa aliwapongeza waumini hao kwa matoleo na ukarimu mkubwa waliounesha kuendeleza utume wa Jimbo kwani wamekusanya zaidi ya Sh bilioni tatu. Kwa mujibu wa Nzigilwa, utaratibu wa Mavuno Jimbo kama sehemu ya kutegemeza shughuli za jimbo katika Jimbo Kuu la Dar es Salaam ulianza miaka 25 iliyopita 1994 na ilikusanywa Sh milioni 17.Awali akihubiri katika Misa, Askofu Mkuu Ruwaichi, aliwaasa waumini hao kuonesha mshikamano katika kutambua uhitaji katika kanisa si tu Dar es Salaam bali pia mahali pengine ambapo upo uhitaji kwa kanisa.Ndugu zangu leo ni siku maalumu katika Jimbo Kuu la Dar es Salaam, ni tendo la kumshukuru Mungu tukitazama safari nzima tangu mwaka jana tulipoadhimisha tukio hili...naomba kuwahimiza pamoja na majitoleo tuweke nia katika sala, ili yote tunayofanya na kuyatamani yabarikiwe na kuongozwa na Mungu, alisema Ruwaichi.Akisisitiza sadaka inayomgusa Mungu kama ya mama mjane katika Biblia, Ruwaichi alisema katika maandiko matakatifu inaelezwa majitoleo ya watu wengi waliotoa sadaka nzito lakini Yesu alijielekeza kwa mjane masikini na kuwaasa wanafunzi wake wajielekeze kwa majitoleo ya mama huyo ya senti mbili, fedha yake yote aliyokuwa nayo.  <topic>: KITAIFA 